**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2023 ОНЫ 01 ДҮГЭЭР САРЫН 16-НЫ ӨДӨР**

**/ДАВАА ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  | 1-3 |
| **2.** | Хуралдааны дэлгэрэнгүй тэмдэглэл | 4-14 |
| 1.**Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төсөл /**Засгийн газар 2022.09.29-ний өдөр өргөн мэдүүлсэн, **эцсийн хэлэлцүүлэг/** | 5-7 |
| 2.**“Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл**  | 8-14 |

***Монгол Улсын Их Хурлын 2022 оны намрын ээлжит чуулганы***

***Төсвийн байнгын хорооны 2023 оны 01 дүгээр сарын 16-ны өдөр***

 ***/Даваа гараг/-ийн хуралдааны товч тэмдэглэл***

 Төсвийн байнгын хорооны дарга Г.Тэмүүлэн ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 13 цаг 54 минутад Төрийн ордны “Их засаг” танхимд эхлэв.*

 *Томилолттой: Ц.Анандбазар, Д.Тогтохсүрэн;*

*Чөлөөтэй: Г.Амартүвшин, Л.Мөнхбаатар, Ш.Раднаасэд;*

*Эмнэлгийн чөлөөтэй: Ц.Даваасүрэн, Д.Өнөрболор.*

**Нэг.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төсөл /**Засгийн газар 2022.09.29-ний өдөр өргөн мэдүүлсэн, **эцсийн хэлэлцүүлэг/**

Хэлэлцэж буй асуудалтай холбогдуулан Засгийн газрын Хэрэг эрхлэх газрын дэд дарга Б.Баасандорж, мөн газрын Хууль, эрх зүйн газрын ахлах референт Д.Саруул, Улсын ерөнхий прокурорын туслах прокурор, Зөрчлийн хэрэг бүртгэх ажиллагаанд хяналт тавих хэлтсийн дарга Ц.Батболд, Уул уурхай, хүнд үйлдвэрийн яамны ахлах мэргэжилтэн Ё.Отгонжаргал нар байлцав.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Баянмөнх, мөн газрын Байнгын хорооны асуудал хариуцсан хэлтсийн Төсвийн байнгын хороо хариуцсан ахлах зөвлөх Э.Алтанзул, референт Г.Нарантуяа нар байлцав.

Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг Байнгын хорооны дарга Г.Тэмүүлэн танилцуулав.

*Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-д нэгдсэн хуралдааны анхны хэлэлцүүлгээр санал хурааж дэмжигдсэн боловч уг саналаар Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзсэний дагуу санал хураалт явуулав.*

**Г.Тэмүүлэн:** Төслийн 2 дугаар зүйлийн “тус тус нэмсүгэй.” гэсний өмнө “, 2.1 дүгээр зүйлийн 2 дахь хэсгийн “6.33” гэсний дараа 7.6 дугаар зүйлийн 2 дахь хэсгийн “6.31” гэсний дараа “, 6.34, 6.35, 6.36, 6.37, 6.38, 6.39, 6.40, 6.41, 6.42, 6.43, 6.44, 6.45, 6.46, 6.47, 6.48, 6.49, 6.50, 6.51, 6.52, 6.53, 6.54, 6.55, 6.56, 6.57, 6.58, 6.59, 6.60, 6.61” гэж нэмэх гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 3

 Бүгд: 10

 Гуравны хоёроор дахин санал хураалгах санал дэмжигдлээ.

**Г.Тэмүүлэн:** Төслийн 2 дугаар зүйлийн “тус тус нэмсүгэй.” гэсний өмнө “, 2.1 дүгээр зүйлийн 2 дахь хэсгийн “6.33” гэсний дараа 7.6 дугаар зүйлийн 2 дахь хэсгийн “6.31” гэсний дараа “, 6.34, 6.35, 6.36, 6.37, 6.38, 6.39, 6.40, 6.41, 6.42, 6.43, 6.44, 6.45, 6.46, 6.47, 6.48, 6.49, 6.50, 6.51, 6.52, 6.53, 6.54, 6.55, 6.56, 6.57, 6.58, 6.59, 6.60, 6.61” гэж нэмэх гэсэн саналаар дахин санал хураалт явуулъя.

Зөвшөөрсөн: 8

 Татгалзсан: 3

 Бүгд: 11

 72.7 хувийн саналаар дэмжигдлээ.

 Улсын Их Хурлын гишүүн Б.Жавхлангийн “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 81.8 хувийн саналаар дэмжигдлээ.

2.Төслийн 3 дугаар зүйлийн “хассугай.” гэсний өмнө “, 2.1 дүгээр зүйлийн 2 дахь хэсэг, 7.6 дугаар зүйлийн 2 дахь хэсгийн “6.10,” гэснийг тус тус нэмэх гэсэн саналыг дэмжье гэсэн санал хураалт явуулъя.

 Зөвшөөрсөн: 8

 Татгалзсан: 3

 Бүгд: 11

 72.7 хувийн саналаар дэмжигдлээ.

 Байнгын хорооноос гарах танилцуулгыг Улсын Их Хурлын гишүүн Ц.Сандаг-Очир Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 14 цаг 20 минутад хэлэлцэж дуусав.*

***Хоёр.Тогтоолд нэмэлт, өөрчлөлт оруулах тухай Улсын Их Хурлын тогтоолын төсөл /****Засгийн газар 2023.01.11-ний өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Улсын Их Хурлын гишүүн, Уул уурхай, хүнд үйлдвэрийн сайд Ж.Ганбаатар, Уул уурхай, хүнд үйлдвэрийн яамны Газрын тосны бодлогын газрын дарга Б.Анхбаяр, мөн яамны Газрын тосны бодлогын хэрэгжилтийг зохицуулах хэлтсийн дарга Ч.Хишигдалай, Сангийн яамны Төрийн нарийн бичгийн дарга Ж.Ганбат, мөн яамны Татварын бодлогын газрын дарга Б.Тэлмүүн нар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн дарга Д.Энхбат, мөн хэлтсийн Төсвийн байнгын хороо хариуцсан ахлах зөвлөх Э.Алтанзул, референт Г.Нарантуяа нар байлцав.

Тогтоолын төслийг Уул уурхай, хүнд үйлдвэрийн сайд Ж.Ганбаатар танилцуулав.

 Тогтоолын төсөлтэй холбогдуулан Улсын Их Хурлын гишүүн Х.Булгантуяа, Ц.Сандаг-Очир, Б.Пүрэвдорж, Г.Тэмүүлэн нарын тавьсан асуултад Уул уурхай, хүнд үйлдвэрийн сайд Ж.Ганбаатар, Сангийн сайд Б.Жавхлан нар хариулж, тайлбар хийв.

 **Г.Тэмүүлэн:** “Тогтоолд нэмэлт, өөрчлөлт оруулах тухай” Улсын Их Хурлын тогтоолын төслийг үзэл баримтлалын хүрээнд хэлэлцэхийг дэмжиж, чуулганы нэгдсэн хуралдаанаар хэлэлцүүлэх нь зүйтэй гэсэн санал хураалт явуулъя.

Зөвшөөрсөн: 7

Татгалзсан: 5

Бүгд: 12

58.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Сандаг-Очир Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 2 асуудал хэлэлцэв.

*Хуралдаан 53 минут үргэлжилж, 19 гишүүнээс 12 гишүүн хүрэлцэн ирж, 63.2 хувийн ирцтэйгээр 14 цаг 47 минутад өндөрлөв.*

**Тэмдэглэлтэй танилцсан:**

ТӨСВИЙН БАЙНГЫН

ХОРООНЫ ДАРГА Г.ТЭМҮҮЛЭН

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2023 ОНЫ 01 ДҮГЭЭР САРЫН 16-НЫ ӨДӨР**

 **/ДАВАА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Тэмүүлэн:** Байнгын хорооны гишүүдийн энэ өдрийн амар амгаланг айлтгая. Байнгын хорооны хуралдаанд оролцож байгаа гишүүдийн ирцийг та бүхэндээ танилцуулъя. Ганзоригийн Тэмүүлэн миний бие, Хавдисламын Баделхан, Жигжидийн Батжаргал, Хүрэлбаатарын Булгантуяа, Сайнхүүгийн Ганбаатар, Болдын Жавхлан, Салдангийн Одонтуяа, Бөхчулууны Пүрэвдорж, Цэндийн Сандаг-Очир, Баттогтохын Чойжилсүрэн нар, Хүрэлбаатар сайд бас хүрэлцэн ирсэн байна. Ингээд Байнгын хорооны гишүүдийн олонх нь хүрэлцэн ирсэн тул Байнгын хорооны ирц бүрдлээ. Ингээд 2023 оны 01 дүгээр сарын 16-ны өдрийн хуралдаан нээснийг мэдэгдье.

За ингээд Байнгын хорооны хуралдаанаар хэлэлцэх асуудлыг та бүхэнд танилцуулъя.

Нэгдүгээр асуудал. Зөрчил шалган шийдвэрлэх тухай хуульд нэмэлт өөрчлөлт оруулах тухай хуулийн төсөл. Засгийн газар 2022 оны 9 сарын 29-ний өдөр Монгол Улсын 2023 оны төсвийн тухай хуулийн төслийн хамт өргөн мэдүүлсэн, эцсийн хэлэлцүүлэг

2 дугаар асуудал нь. Тогтоолд нэмэлт, өөрчлөлт оруулах тухай Улсын Их Хурлын тогтоолын төсөл, Засгийн газар 2023 оны 1 сарын 11-ний өдөр өргөн мэдүүлсэн, хэлэлцэх эсэх гэсэн ийм 2 асуудал байна.

Хэлэлцэх асуудалтай холбогдуулж санал гаргах гишүүд байна уу. Пүрэвдорж гишүүн .

**Б.Пүрэвдорж**: Монгол Улсын Засгийн газраас оруулж ирж байгаа тогтоолд нэмэлт, өөрчлөлт оруулах тухай асуудлаар 92 бензинтэй холбоотой асуудлыг зохицуулахаар, өөрөөр хэлбэл 0-5 хувийн гаалийн татварыг 0 байх эсвэл 5 хувь байх эсвэл дунд нь аль нэг цифр байх асуудлыг оруулж ирж байгаа. Энэ бол мэдээж өндөр үнэтэй байгаа шатахууны үнэд бас тодорхой хэмжээний гаалийн татварыг тэглэх боломжийг Засгийн газарт өгч байна гэсэн үг. Ингэснээр ард иргэдийн хэрэглэж байгаа шатахууны үнэ багасах ийм боломжийг авч байгаа. Энэ бол зүгээр аа. Тэгэхдээ энийг дагуулаад 3 дугаарх асуудал буюу Газрын тос, газрын тосны бүтээгдэхүүн гээд 0-5 гэснийг газрын тосны бүтээгдэхүүн 5 гэж өөрчлөөд, өөрөөр хэлбэл тэртээ тэргүй Засгийн газар дээр 0-5 гэх эрх нь аль нь ч 0 ч байж болно, 5 ч байж болно, 4 ч байж болно, 3 ч байж болно. Ийм эрх байж байхад заавал 5 гэж оруулж ирж байгаа нь бол газрын тосны бүтээгдэхүүн буюу шатахуунд хольдог, ялангуяа асуудлаар бол 92 бензинд керосин зэрэг бүтээгдэхүүн холих ийм боломжийг хууль ёсны болгох ийм заалт орж байна л гэж харж байгаа.

Тэгээд би бас энэ асуудал дээр эрчим хүчний сайд Ганбаатараас тухайн үед би бас тодруулж асуусан. Уучлаарай. Уул уурхайн сайд. Тэгээд энэ дээр бол хэлэлцүүлгийн явцад бол манайх үндсэн нөгөө шатахуунаа буулгах 0-5 гэсэн заалтаа зайлшгүй гаргаж авахын тулд 3 дугаар асуудлаа ер нь бол больё гэдэг ийм зүйлийг ярьж байсан. Хэрвээ энэ хэвээрээ зүтгүүлэх юм бид нар нөгөө 2021 оны 7 сарын 5-ны өдөр батлагдсан хуурамч шатахуунтай товчоор эхлэхэд хуурамч шатахуунтай тэмцэх хуулийг буцааж сэргээх ийм эрсдэлд орж байна гэсэн үг. Бид нар бол нэлээн зүтгэл болж байж 2 жил явж байж батлуулсан энэ хууль байгаа. Тэгээд энэ дээрээ ямар санаа бодолтой байгаа юм бэ. Хэрвээ гурваа авч хаяхгүй тэр чигээр нь зүтгүүлнэ гэх юм энийг хэлэлцэх асуудлаас хасаж өгөөч. Хэрвээ ерөөсөө энэ шатахууны гаалийн татварыг багасгах тэр эрх мэдлийг Засгийн газартаа зөвхөн 92 бензин дээр авна гэж үзэх юм бол энийг хэлэлцээд явахад буруу юм байхгүй. 3 дугаар зүйлээ хасах юм бол. Энэ дээр хэлэлцэх эсэх дээр тодорхой байр суурийг нь Тэмүүлэн дарга аа, сайдаас авч өгөөч. Аль эсвэл та өөрөө хуралдаан даргалагчийн хувьд Байнгын хорооны даргын хувьд энэ асуудлаа мэдээд шийдээд явах юм уу. Энэ дээр тодорхой хариулт авъя.

**Г.Тэмүүлэн:** Пүрэвдорж гишүүний гаргаж байгаа асуудлыг бас ойлгож байгаа. Тэгэхээр 92-ын татварыг хөнгөлөх, чөлөөлөх энэ асуудал бол нэг талдаа бид бүхний хувьд бас цаг хугацааны хувьд яаралтай хийх ёстой үнийн зохицуулалтын бодлогын асуудал байгаа. Тэгэхээр бид нар асуудлыг хэлэлцэх ёстой. Нөгөө талдаа зарим гишүүдэд саяын 3 дугаар заалтын хүрээнд хуурамч түлш болоод дизель түлш хуурамч бензин, энийг хийх асуудал бас орон зай үүсчих вий дээ, хуулийн цоорхой үүсэх вий гэсэн болгоомжлол бол байгаа. Тэгэхээр бид нарын хувьд энэ асуудлыг нэг талдаа цаг хугацаа тулсан асуудал учраас хэлэлцээд явах нь зүйтэй. Хэлэлцэх эсэхээ шийдэх нь зүйтэй. Хэлэлцүүлгийн явцад Байнгын хороо дээр эргэлзээ тээнэгэлзээ байгаа, хуулийн зөрчил байгаа, заалт хоорондын зөрчил байвал энэ асуудлуудыг нь цэгцлээд явъя гэсэн ийм байр суурьтай байгаа. 3 дугаар асуудлыг хэлэлцэх үед бас бид бүхэн яг энэ асуудлаар дэлгэрэнгүй ярилцаад салбарын яамнаас нь холбогдох мэргэжилтнүүдээс нь мэдээллүүдийг аваад явах ёстой гэж харж байгаа.

Ерөнхий Байнгын хорооны зүгээс нягтлаад бид нар энийг үзсэн. Нэг талдаа газрын тосны бүтээгдэхүүн гэдэг ангилал дотор нь өөрөө 0-5 буюу 0 ч байж болохоор зохицуулалттай байгааг нэг талдаа 5 болгож орж ирж байна гэсэн зохицуулалт байна гэж харж байгаа. Гэхдээ тогтоол дотор бид нар хэлэлцэх эсэхийг нь дэмжээд явах юм бол хуулийн 2, 3 зүйл заалтын зөрчлүүд байгаа. Энийг цэгцлэх ёстой гэсэн ийм хувь хүний байр суурьтай байна. Тэгээд Байнгын хороо хэлэлцэх эсэхийг шийдсэний дараагаар бол энэ асуудлуудыг ярилцах боломжтой гэж харж байгаа.

Өөр саналтай гишүүд байна уу. Алга байна. Ингээд хэсэг асуудалд орцгооё.

**Нэгдүгээр асуудал.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг хэлэлцэж эхэлье.**

 Ажлын хэсгийн бүрэлдэхүүн Барсүрэнгийн Баасандорж Засгийн газрын хэрэг эрхлэх газрын дэд дарга, Цоодолын Бат-Уул Улсын ерөнхий прокрорын туслах прокурор, Зөрчлийн Хэрэг бүртгэх ажиллагаанд хяналт тавих хэлтсийн дарга, Доржсүрэнхорлоогийн Саруул Засгийн газрын Хэрэг эрхлэх газрын Хууль эрх зүйн газрын ахлах референт, Ёндоны Отгонжаргал Уул уурхай, хүнд үйлдвэрийн яамны ахлах мэргэжилтэн.

Монгол Улсын Их Хурлын чуулганы хуралдааны дэгийн тухай хуулийн 42.1.1-д заасны дагуу нэгдсэн хуралдааны анхны хэлэлцүүлгээр олонхын дэмжлэг авсан саналыг хуулийн төсөлд нэмж тусган эцсийн хэлэлцүүлэгт бэлтгэсэн төсөл болон хуулийн төслийг хэлтсийн хэлэлцүүлэгт бэлтгэсэн тухай танилцуулгыг та бүхэнд бэлтгэн тараасан байгаа.

Эцсийн хэлэлцүүлэгт бэлтгэсэн төсөлтэй холбогдуулан саналтай гишүүд байна аа. Сандаг-Очир гишүүнийн микрофон өгье.

**Ц.Сандаг-очир:** Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй 2 санал байна.

Нэг.Төслийн 2 дугаар зүйлийн “тус тус нэмсүгэй.” гэсний өмнө “, 2.1 дүгээр зүйлийн 2 дахь хэсгийн “6.33” гэсний дараа 7.6 дугаар зүйлийн 2 дахь хэсгийн “6.31” гэсний дараа “, 6.34, 6.35, 6.36, 6.37, 6.38, 6.39, 6.40, 6.41, 6.42, 6.43, 6.44, 6.45, 6.46, 6.47, 6.48, 6.49, 6.50, 6.51, 6.52, 6.53, 6.54, 6.55, 6.56, 6.57, 6.58, 6.59, 6.60, 6.61” гэж нэмэх.

Хоёр.Төслийн 3 дугаар зүйлийн “хассугай.” Гэсний өмнө “, 2.1 дүгээр зүйлийн 2 дахь хэсэг, 7.6 дугаар зүйлийн 2 дахь хэсгийн “6.10,” гэснийг тус тус нэмэх гэсэн ийм зарчмын зөрүүтэй 2 санал байна.

**Г.Тэмүүлэн:** Сандаг-Очир гишүүн зарчмын зөрүүтэй санал гаргалаа. Зарчмын зөрүүтэй санал маань нөгөө Улсын Их Хурлын чуулганы хуралдааны дэгийн тухай хуулийн 42 дугаар зүйлээр аль дэгийнх нь заалтаар санал хураагдах ёстой юм бол. 42.2.1 нь болохоор, 42.2.2 нь юу байгаа билээ. Их Хурлын даргаас чиглэл өгсөн гэж байна. Их Хурлын даргаас энэ асуудал дээр чиглэл өгөгдөөгүй. 42.2.3 буюу нэгдсэн хуралдааны анхны хэлэлцүүлгээр санал хурааж дэмжигдсэн боловч уг саналаар Байнгын хорооны хуралдаанд оролцсон гишүүдийн 2/3-оос доошгүй нь дахин санал хураалгах шаардлагатай гэж үзсэн гэдэг саналын томьёоллоор.

Өөр саналтай гишүүд байна уу. Алга байна. Ингээд 2/3-оор санал хураалт дэмжигдэх ёстой байгаа. Санал хураалтыг явуулна. Санал хураалт саналын томьёоллыг сая танилцууллаа. Санал хураалт явуулахад бэлтгэл ажил хангагдсан. Манайхан ирцээ бүрдүүлээрэй. Гишүүдийг санал хураалтад орж ирэхийг хүсье. Гишүүд орж ирэх хооронд Баасандорж дарга эцсийн хэлэлцүүлэг дээр гаргаж байгаа саналынхаа томьёоллын талаар тайлбар, танилцуулга өгөөч.

Яг анхны хэлэлцүүлэг дээр нь өөрөө орж ирээгүй. Чуулганы хуралдаан дээр даргаас чиглэл өгөгдөөгүй. Гишүүдээс ямар нэг байдлаар асуудлаар санал гаргаж хөндөгдөөгүй асуудал байгаад байгаа юм. Тэгэхээр ерөөсөө боловсруулалтын шатанд Засгийн газрын зүгээс гэдэг юм уу эсвэл Хууль зүйн байнгын хороо дээр дутуу боловсруулалттай байсан зүйл одоо эцсийн хэлэлцүүлэг дээр Төсвийн байнгын хороо дээр орж ирж байна гэсэн үг. Тэгэхээр яг ямар асуудлууд хөндөгдсөн юм. Ямар зарчмын зөрүүтэй саналыг гаргаж оруулж ирж байгаа юм бол энэ талаараа та тайлбар өгөх үү? Микрофон өгье. Баасандорж дарга. Нэгдүгээр номер.

**Б.Баасандорж:** Тэмүүлэн даргын асуултад хариулъя. Сая Сандаг-Очир гишүүний гаргасан зарчмын зөрүүтэй санал бол яг анхны хэлэлцүүлэг дээр чуулганы нэгдсэн хуралдаанаар ерөөсөө Мэргэжлийн хяналтын ерөнхий газрын харьяанд байсан 6.10 буюу Зөрчил шалган шийдвэрлэх тухай хуулийн 6.10-ыг задлаад 28 бүлэг чиглэлд нь задалсан байгаа. 28 чиглэлээр. Өөрөөр хэлбэл салбарын яамнуудад нь задалсан. Одоо яг энэ санал салбарын яамнуудад нь 28 чиглэлд задалсан санал дэмжигдсэнтэй холбогдуулан Зөрчил шалган шийдвэрлэх тухай хуулийн 2.1 дээр 2.1.2 дээр байгаа 6.10-г яг анхны хэлэлцүүлгээр чуулганаар дэмжигдсэн 28 чиглэлийг л энэ дээр дэмжигдсэн учраас энэ дээр задалж байршуулж байгаа юм. Өөрөөр хэлбэл нөгөө шүүхийн харьяаллыг нь 2.1 дээр нь хийж өгч байгаа. Зөрчил шалган шийдвэрлэх тухай хуулийн 7.6-аас 6.10-ыг хасдаг нь шүүхийн шийдвэрт гомдол гаргах харьяаллаас нь 6.10-ыг хасаад нөгөө задалсан 28 чиглэлийн харьяаллуудыг хийж өгч байгаа юм. Тэгэхээр маш товчхондоо анхны хэлэлцүүлгээр дэмжигдсэнтэй холбоотойгоор нэг ч зүйл хэсэг заалт нэмэлгүйгээр анхны хэлэлцүүлгээр дэмжигдсэн саналуудыг л 2.1, 7.6-д нь гүйцээн боловсруулж байршуулж байгаа юм. Тэгэхээр сая гишүүдийн хэлсэн 42.2.3-т заасан чуулганы хуралдааны дэгийн тухай хуулийн 3-т заасны дагуу гарч байгаа санал гэж ойлгож байгаа. Шинэ зүйл нэмж, хасаагүй задалсан 28 чиглэлээр шүүхийн харьяалалд нь хийж өгч байгаа гомдол гаргах.

**Г.Тэмүүлэн:** Баярлалаа. Гишүүдээс санал хураалтад сая ирц нь бүртгүүлсэн гишүүдийг дуудаарай. Гишүүд орж ирлээ. Ингээд хамгийн эхлээд Сандаг-Очир гишүүний гаргасан саналаар Улсын Их Хурлын чуулганы дэгийн хуралдааны тухай хуулийн 42 дугаар зүйлийн 42.2.3 дахь заалтын дагуу санал хураалт явуулах ёстой байгаа. Нэгдсэн хуралдааны анхны хэлэлцүүлгээр санал хурааж дэмжигдсэн боловч уг саналаа Байнгын хорооны хуралдаанд оролцсон гишүүдийн 2/3-оос доошгүй нь дахин санал хураалгах шаардлагатай гэж үзсэн гэдэг тохиолдол байгаад байгаа. Тэгэхээр энэ санал хураалт маань бол 2/3-оор дэмжигдээд, дэмжигдсэн тохиолдолд дараагийн гаргаж байгаа зарчмын зөрүүтэй санал нь ердийн олонхоор шийдэгдээд явна гэсэн ийм санал байгаа. Батжаргал гишүүний саналаар 42.2.3-аар санал хураалт Сандаг-Очир гишүүний гаргасан саналаар 42.2.3-аар дахин санал хураалгах шаардлагатай гэсэн энэ санал хураалтыг явуулъя. Санал хураалт. Сандаг-Очир гишүүний гаргасан санал буюу 42.2.3 хуралдаанд оролцсон гишүүдийн 2/3-оос доошгүй нь дахин санал хураах шаардлагатай гэж үзсэн тул Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалгая. Энэ бол ердийн олонхоор явна. Та бүхэнд танилцуулъя. Монгол Улсын Их Хурлын чуулганы хуралдааны дэгийн тухай хуулийн 42.2.3 дахь заалтын дагуу хураалгах санал.

 Төслийн 2 дугаар зүйлийн “тус тус нэмсүгэй.” гэсний өмнө “, 2.1 дүгээр зүйлийн 2 дахь хэсгийн “6.33” гэсний дараа 7.6 дугаар зүйлийн 2 дахь хэсгийн “6.31” гэсний дараа “, 6.34, 6.35, 6.36, 6.37, 6.38, 6.39, 6.40, 6.41, 6.42, 6.43, 6.44, 6.45, 6.46, 6.47, 6.48, 6.49, 6.50, 6.51, 6.52, 6.53, 6.54, 6.55, 6.56, 6.57, 6.58, 6.59, 6.60, 6.61” гэж нэмэх. Санал хураалт. Санал хураалтад нийт 11 гишүүн оролцож 8 гишүүн дэмжиж, 72.7 хувиар дэмжигдлээ. Жавхлан сайд дэмжсэн байна. Санал нь эсрэг гарсан байна.

Хоёр.Төслийн 3 дугаар зүйлийн “хассугай.” гэсний өмнө “, 2.1 дүгээр зүйлийн 2 дахь хэсэг, 7.6 дугаар зүйлийн 2 дахь хэсгийн “6.10,” гэснийг тус тус нэмэх гэж нэмэх. Санал хураалт. Санал хураалт 72.7 хувиар дэмжигдлээ.

Ингээд хуулийн төслийг хэлэлцэж дууслаа. Хуулийн төслийг хэлэлцсэн талаар Байнгын хорооноос гаргах танилцуулгыг нэгдсэн хуралдаанд Улсын Их Хурлын гишүүн Сандаг-Очир гишүүн танилцуулна. Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийг хэлэлцэж дууслаа.

**Дараагийн асуудалдаа орцгооё. Дараагийн 2 дугаар асуудал. “Тогтоолд нэмэлт, өөрчлөлт оруулах тухай” Улсын Их Хурлын тогтоолын төслийн хэлэлцэх эсэх хэлэлцүүлгийг хэлэлцэж эхэлье.**

Төсөл санаачлагчийн илтгэлийг Улсын Их Хурлын гишүүн, Уул уурхай, хүнд үйлдвэрийн сайд Жамбалын Ганбаатар танилцуулна. Ганбаатар сайдын микрофоныг өгье.

**Ж.Ганбаатар:** Төсвийн байнгын хорооны дарга болоод Байнгын хорооныхоо гишүүдийн энэ өдрийн амар амгаланг эрье.

Дэлхий нийт коронавируст халдварын дараах эдийн засгаа сэргээх хөтөлбөрүүдийг хэрэгжүүлж эхэлсэн цаг үетэй Оросын холбооны улс болон Украйн улсын зэвсэгт мөргөлдөөн давхацсанаас дэлхий нийтийн геополитик, эдийн засгийн нөхцөл байдалд урьдчилан тооцоолох боломжгүй хүндрэл үүсээд байгааг та бүгд мэдэж байгаа.

Мөн цар тахлын цаашдын төлөв болон Оросын холбооны улс болон Украйн улсын зэвсэгт мөргөлдөөн Оросын холбооны улсад тавьж буй эдийн засаг, худалдааны хоригуудын үргэлжлэх хугацаа, олон улсын эдийн засагт үзүүлэх нөлөөлөл тодорхой бус нөхцөл байдал түргэн хугацаанд эрс өөрчлөгдөж байгаа энэ цаг үед богино хугацаанд ард иргэдийн амьдралд хамгийн том нөлөө үзүүлдэг газрын тосны бүтээгдэхүүн АИ92 авто бензиний үнийн өсөлтийг бууруулж, тогтвортой байлгах, үнэ өсөхөөс сэргийлэх сөрөг нөлөөллийг бууруулж, онцгой журмаар зохицуулалт хийх эрхийг Засгийн газарт олгох шаардлага тулгараад байна.

Иймд Монгол Улсын Үндсэн хуулийн 5 дугаар зүйлийн 4 дэх хэсэгт төр нь үндэсний эдийн засгийн аюулгүй байдал, аж ахуйн бүх хэвшлийн болон хүн амын нийгмийн хөгжлийг хангах зорилгод нийцүүлэн эдийн засгийг зохицуулна гэж, Монгол Улсын Засгийн газрын тухай хуулийн 8 дугаар зүйлийн 5 дугаар хэсэгт Монгол Улсын Засгийн газар нь Монгол Улсын эдийн засгийн аюулгүй байдлыг хангах арга хэмжээ авч хэрэгжүүлнэ гэж тус тус заасныг үндэслэн импортын барааны гаалийн албан татварын хувь хэмжээг батлах тухай Монгол Улсын Их Хурлын 1999 оны 6 дугаар сарын 3-ны өдрийн 27 дугаар тогтоолд нэмэлт, өөрчлөлт оруулах тухай Улсын Их Хурлын тогтоолын төслийг боловсрууллаа. Хэлэлцэн шийдвэрлэж өгнө үү. Баярлалаа.

**Г.Тэмүүлэн:** Ажлын хэсгийн бүрэлдэхүүнийг танилцуулъя. Жигжидийн Ганбат Сангийн яамны Төрийн нарийн бичгийн дарга, Болдбаатарын Анхбаяр Уул уурхай, хүнд үйлдвэрийн яамны Газрын тосны бодлогын газрын дарга, Бямбарагчаагийн Тэлмүүн Сангийн яамны Татварын бодлогын газрын дарга, Чулууны Хишигдалай Уул уурхай, хүнд үйлдвэрийн яамны Газрын тосны бодлогын хэрэгжилтийг зохицуулах хэлтсийн дарга гэсэн ийм бүрэлдэхүүнтэй оролцож байна. Ажлын хэсгийн бүрэлдэхүүнийг танилцуулж дууслаа.

Тогтоолын төсөлтэй холбогдуулан асуулт асуух гишүүд байна уу. Кнопоо дарахыг хүсье. Пүрэвдорж гишүүнээр тасаллаа. Булгантуяаг микрофоныг өгье.

**Х.Булгантуяа:** Төсөв батлагдаад удаагүй байгаатай холбоотойгоор төсвийн орлого талдаа яаж тооцсон юм бол энэ 2023 ондоо. Ер нь орлого, төсвийн орлого буурч болохгүй гэдэг төсвийн жилийн дундуур.

**Г.Тэмүүлэн:** Ганбаатар сайд хариулъя.

**Ж.Ганбаатар:** Булгантуяа сайдын асуултад хариулъя. Баярлалаа. Товчхон ярья. Тэгэхлээр 2023 оны 01 сарын 01 хүртэл угаасаа 2023 онд энийг төлөвлөөгүй гэсэн үг. Эндээс орлого орно гэж Сангийн яаманд тооцоогүй гэсэн үг. Энэ чинь угаасаа сунгагдаад явна гэдэг Засаг бол ер нь бол 12 сарын дундуур шийдчихсэн байсан. Бас хуулийнхаа гаргалгаануудыг харж байгаад Их Хуралд ингээд өргөн барьж байгаа юм. Тийм учраас төсөвт ямар нэгэн орон зай үүсэхгүй гэдгийг Боомтын сайдад хэлье.

**Г.Тэмүүлэн:** Баярлалаа. Сандаг-Очир гишүүн асуулт асууна.

**Ц.Сандаг-Очир:** Баярлалаа. 92 бензиний улсын хэмжээний нөөц ер нь хэд хоногийн нөөцтэй байгаа юм. Тогтоол батлагдсанаар ер нь ямар хугацаанд үнийг үнэ ханшийг бууруулдаггүй юм гэхэд тогтвортой барих юм. Сая хэд хоног 1 сард 12 сарын сүүлээр чинь дизель түлшний хомсдол бий болоод хөдөөгийн иргэд малчид отор нүүдэл хийх гэхээр нөгөө хэдэн портерууд нь дизель түлшний хомсдолд ороод үйл ажиллагаа хөдөө гадаа явж чадахгүй байдал руу орсон. 92 харьцангуй тогтвортой байх шиг байна. Цаашдаа ямар хугацаанд тогтвортой байлгах вэ. Энэ тогтоол батлагдсанаар. Ер нь баталгаатай төдий хугацаанд гэж хэлж чадах уу. Үнэ ханшийг нэмэгдүүлэхгүй байж чадах уу. Хамгийн их айл өрхийн эдийн засагт нөлөө үзүүлдэг бараа бүтээгдэхүүн бол АИ92 бензин, дизель түлш мөн. Тэгээд энэ дээр уул уурхайн сайдаас мэдээлэл авъя. Хариулт өгөөч.

**Г.Тэмүүлэн:** Уул уурхайн сайд асуултад хариулъя. Ганбаатар сайдын микрофон.

**Ж.Ганбаатар:** Сандаг-Очир гишүүний асуултад хариулъя.

92-ын нөөц ер нь Засгийн газраас 30 хоногийн нөөцтэй байх ийм тогтоолтой. Тэгэхлээр өнөөдрийн байдлаар 32 хоногийн нөөц бол байгаа. 92-ын хувьд бол 1 сарын хэрэглээ бол нэг 40 мянган тонн дээд үедээ. Дизель түлш бол бүр дээд үедээ 100 гараад явчихдаг. Тэгээд дизель түлшний хувьд бол нөөцлөлт ихтэй байдаг. Ороод ирэхлээр нь бас нөөцлөөд авчихдаг. Уул уурхайн компаниуд юм уу тэр хувийн аж ахуй эрхэлж байгаа хүмүүс, 92 дээр бол тэр байдал нь харьцангуй бага. 92-ыг хангалтыг л ерөнхийдөө жигд хийгээд байгаа түвшинд бол энд тэнд агуулахуудад нөөцлөгдөөд хомсдол үүсгэх тийм зохиомол процессууд нь хамаагүй бага байдаг гэдгийг бас хэлье.

 Энэ асуудал бол шинээр орж ирээгүй. Энэ бол ер нь гаалийн татвар 0 хэвээрээ бол жишээ нь бараг хэдэн жил үргэлжилж байгаа вэ. 2, 3 жил үргэлжилж байгаа байх шүү. Тэгэхдээ 92-ын хувьд бол гаалийн татвар 0, онцгой татвар 0, Нөат бол 10 хувь байгаа. Дизель түлш дээр бол гаалийн татвар 5 хувь, онцгой 0, Нөат бас 10 хувьтай байгаа. Ер нь бол тэгээд нийлүүлэгч талд манайд экспортолж байгаа талд л ямар нэгэн томоохон асуудал үүсэхгүй бол өнөөдрийн тогтоол үр дүнгээ өгнө. Ер нь бол Уул уурхай, хүнд үйлдвэрийн яамнаас барьж байгаа бодлого бол 92-ын үнийг 2024 оны 01 сарын 01 хүртэл тогтоолын хугацаанд нэмэгдүүлэхгүй байх ийм бодлого барьж байгаа юм. Ер нь бол ноцтой байдал үүсчихгүй л бол нэмэхгүй байх гэдэгт бол итгэлтэй байгаа. Баярлалаа.

**Г.Тэмүүлэн:** Хариулт хангалттай юу. Пүрэвдорж гишүүн асуулт асууна.

**Б.Пүрэвдорж:** Тэгэхээр импортын барааны гаалийн татварын хувь хэмжээг тогтоох тухай асуудал. Өөрөөр хэлбэл 92 бензин дээр 5 хувь байсныг нь 0-5 хувь болгож бас тодорхой хэмжээгээр шатахууны үнийг бууруулах ийм зорилгоор тогтоолын төслийн 2 дугаар заалтыг нь бол би дэмжиж байгаа юм. Тэгэхээр 2013 онд Ховд аймгийн Засаг дарга Цэвээнравдан санаачлаад, тэгээд Их хурлын гишүүн Догсомын Батцогт дэмжээд ямар шийдэлд хүрсэн бэ гэхээр баруун бүсээр орж ирж байгаа шатахууны ялангуяа Цагаан нуур Боршоогийн боомтоор орж ирж байгаа шатахууны онцгой татвар нь жилдээ 20 орчим тэрбум төгрөг авдаг байсныг нь хөнгөлөөд, чөлөөлөөд дээрээс нь бас үнэ тогтворжуулах хөтөлбөрийн хүрээнд бас шатахууны компаниудад бас хямд эх үүсвэртэй зээл олгосны үр дүнд баруун бүсийн 5 аймаг нийтдээ 400 мянган иргэн Улаанбаатар хоттой адилхан үнэтэй шатахуун хэрэглэдэг ийм шийдлийг гаргаж ирсэн.

Тэгэхлээр шийдэл бол өнөөдрийн Засгийн газарт байгаа. Энэ хүрээндээ бас тодорхой хэмжээний хямд шатахуун хэрэглэх ийм боломжийг гаргаж өгч байгаад бас талархаж байна. Тэгэхлээр 3 дахь заалт буюу энэ сайн заалтыг, 2 дахь заалтыг дагаад сайн заалтыг дагаад гуя дагуулж хүзүү гэдэг шиг хуурамч шатахуунд хийхэд гол хольдог керосин, нафта зэрэг бүтээгдэхүүний асуудлыг оруулж ирж байгаа нь тэр бүтээгдэхүүн оруулж ирэх лигетим байдлыг л бий болгож байна гэж би хараад байгаа юм. Тэртээ тэргүй Засгийн газар дээр 0-5 хувь байх эрх нь байж байна. Засгийн газар өөрөө шийдээд л 5 хувь болгочихно. Гэтэл энийг заавал хууль болгож оруулж ирж байна гэдэг бол цаанаа бас тодорхой ийм зорилготой хууль хоорондын зөрчлийг бий болгосон, үүгээрээ дамжуулж энэ хуурамч шатахууныг хэрэглэх нөхцөлийг хангасан ийм заалт болчих вий гэсэн ийм л болгоомжлол байгаад байгаа юм.

Тэртээ тэргүй 0-5 гээд байж байхад Ганбаатар сайд жишээ нь энийгээ оруулаад, Засгийн газрын хуралдаанаараа 5 болгочих боломж байж байхад Их Хурал руу энийг чирч орж ирж байна гэдэг нь ямар учиртай юм. Энэ дээр тодорхой тайлбар өгөөч. Би гол нь 5 болгож бүр татварыг нь нэмэгдүүлж байна гэж ярих байх. Тэртээ тэргүй Засгийн газар дээр тийм эрх байж байхад яах гэж ийшээ оруулж ирж байгааг л гайхаад байна л даа. Та энэ дээр хариулт өгөөч ээ.

**Г.Тэмүүлэн:** Ганбаатар сайд хариулъя.

**Ж.Ганбаатар:** Пүрэвдорж гишүүний асуултад хариулъя. Тэр шатахууны үнийг бууруулах гэсэн зорилго бол нэгдүгээрт байхгүй шүү. Зүгээр тогтвортой байлгах, өсгөхгүй байх гэдэг. Яваад ирсэн зүйлийг л сунгаж байгаа. Цоо шинээр бас аваагүй шүү гэдгийг танд залруулж хэлье. Хэрвээ цоо шинээр авч байгаа бол нөхцөл байдал арай шинэ өөрчлөлт гарах ёстой гэдэг хүлээлт үүсэх байх.

Таны санаачилж боловсруулсан 2021 оны 7 сард боловсруулсан тэр онцгой албан татварын хуулийг харин 3 дугаар заалт чинь хүч оруулж байгаа гэж би үзэж байгаа юм. Яагаад вэ гэвэл АИ92-оос бусад газрын тосны үйлдвэрлэлийн дайвар бүтээгдэхүүн болоод бусад бүтээгдэхүүн нь 5 хувь гээд Их хурал, Засгийн газарт эрх мэдэл өгөхгүй байгаа байхгүй юу. Шууд тогтоочхож байгаа юм. Харин би сайн гэж үзээд байгаа байхгүй юу. Хэрвээ Засгийн газарт эрх мэдэл байвал Засгийн газар шууд 0 болгочихвол яах вэ. Өөрийнхөө эрх мэдлийн хүрээнд. Харин тэгвэл таны болгоомжлол чинь 100 хувь зөв байхгүй юу. Харин 92-т нь 2 дугаар заалтаараа 92-т нь 0-5 гэдэг эрх мэдлийг Засгийн газарт өгөөд бусад бүтээгдэхүүнд нь 5 хувь шүү хугацаагүй. Засгийн газар эрх мэдэл байхгүй шүү. Энэ чинь өөрөө харин яг таны болгоомжлолыг Засгийн газар ямар нэгэн байдлаар хуралдаад л тэр дайвар бүтээгдэхүүн гээд байгаа таны тэр болгоомжлоод байгаа бүтээгдэхүүнд 0 болгочих вий гэдгийг хааж байгаа юм. Яг таны болгоомжлолыг бодит байдал дээр хэрэгжүүлж байгаа юм.

Зүгээр өнгөцхөн уншаад юм уу мэдэхгүй яг Пүрэвдорж гишүүнд би бас өөрт нь тайлбарлах гээд нэлээн оролдсон. Би ч бас Их Хурлын гишүүн л дээ. Байнгын хорооны дарга байхдаа зарим үгийг гүйцэд сонсдоггүй бид нарт сул талууд байгаа. Дуустал нь сонсдоггүй. 2 үгээр гялс ойлгочихдог, их хурдан толгой ажиллаж байгаагийн шинж л дээ. Тэгэхээр бас гүйцэд сонсвол тэр 5 хувь өөрөө яг таны тэр болгоомжлолыг харин баталгаажуулж хааж өгч байгаа гэж Засгийн газрын эрх мэдлийг хааж байгаа юм. Баярлалаа.

**Г.Тэмүүлэн:** Жавхлан сайд нэмж хариулах уу.

**Б.Жавхлан:** Пүрэвдорж гишүүний асуултад нэмж хариулъя. Пүрэвдорж гишүүн энэ тогтоолыг өөрөө маш сайн ойлгож байгаа. Саяын тэр өөрийнх нь мушгиж тайлбарлаж асуугаад байгаа зүйл огт байхгүй гэдгийг ч маш сайн мэдэж байгаа. Зүгээр яах вэ мушгиж нөгөө талаар нь орж ирж асуугаад бид нараар аягүй тодорхой хариулт хэлүүлэх гээд байх шиг байна. Микрофон дээр. Тэгвэл бүр нэмээд тодруулаад хэлээд өгье л дөө. Тийм зүйл огт байхгүй. Харин ч яг сая Ганбаатар сайд маш тодорхой хэллээ. Маш тодорхой хэлээд салгаад өгчхөж байгаа юм. Таны ярьж байгаа тэр дайвар бүтээгдэхүүнтэй холбоотой асуудлуудыг чинь Их Хурал дээр дэмжээд асуудлыг нь шийдсэн шүү дээ. Шийдэх, шийдэхдээ Засгийн газарт байдаг эрхийг нь хааж байгаад өөрөөр хэлбэл онцгой татварыг уг нь Засгийн газар өөрөө тогтоогоод цаг үеийн зах зээлийнх нь нөхцөл байдал эрэлт нийлүүлэлттэй холбоотой тогтоогоод явдаг үнийг нь судалж байгаад. Тэгэлгүйгээр хуулиар ерөөсөө 290 байх аа, 285 мянган төгрөг гээд бүр мөнгөн дүнгээр нь хатуу заагаад оруулчихсан байхгүй юу. Энийг хөдөлгөж болохгүй шүү гээд онцгой дээр нь. Тэгэхээр энэ тогтоолууд бол тэрийг чинь бүгд ингээд тойроод гараад явчихна. Тэрийг хөндөж чадахгүй. Бүр хуульд нь тэгээд оруулчихсан. Уг нь Засгийн газарт байдаг эрхийг нь. Энүүгээр бол шал үнийн зохицуулалт хийх зорилготой, зах дээр тогтоох 92-ын үнийг 0-5 энэ гаалийн албан татвар шүү. Онцгой ч биш. Энэ хооронд засаг өөрөө зохицуулалт хийх ийм боломжийг л энүүгээр эрхийг нь Засгийн газарт өгч байгаа л гэсэн үг. Би тодруулж хэлж байгаа юм шүү.

**Г.Тэмүүлэн:** Саяын зүгээр яах вэ асуудал орж ирж байгаатай холбогдуулаад гишүүдэд эргэлзээ тээнэгэлзэл байгаа зүйл маань нөгөө гол хуулийнх нь үзэл баримтлалын хүрээнд тусгагдсан асуудал нь зөвхөн энэ хуулийн үйлчлэл, газрын тосны бүтээгдэхүүн АИ92 бензиний үнийн өсөлтийг бууруулах, тогтворжуулах зорилгоор гэдгээр орж ирж байгаа гэж харж байгаа юм.Тэгэхээр яах вэ. Энэ дотор гишүүдийн болгоомжилж байгаа зүйл бол буцаагаад нөгөө нэг дайвар бүтээгдэхүүн гэдэг юм уу, Газрын тос, тосны бүтээгдэхүүн, тэгээд тэр нөгөө нафта керосин гэнэ үү эсвэл нөгөө хуурамч дизель түлш хийдэг зүйлүүдэд хөнгөлөлт эдлүүлэх вий дээ гэдэг болгоомжлол байгаад байгаа юм. Тэгэхээр тэр зүйлд ямар нэг эргэлзэх зүйл байхгүй. Энэ зөвхөн АИ92-т үйлчилж байгаа гэж ойлгож болох уу? Ганбаатар сайд та энийг тодруулаад хэлчих үү.

**Ж.Ганбаатар:** Байнгын хорооны даргын асуултад хариулъя. Яг та өөрөө асуугаад бараг өөрөө хариулчихсан. Ер нь бол яг таны хэлж байгаа зүйл бол зөв. Ер нь зөвхөн 92-ыг л Засгийн газар шийддэг болчих юм. Тэр 27 дугаар зүйл гээд нэмж байгаа шүү дээ. Тэр 27 дугаар зүйлд байгаа газрын тос болоод газрын тосны дагалдах бүтээгдэхүүнүүд дээр бол Улсын Их Хурлын тогтоолоор л шууд 5 хувь гээд заачхаж байгаа юм. Ямар нэгэн 0-5 гэдэг заалт Засгийн газар ямар нэгэн байдлаар тогтоол юм уу шийдвэр гаргаад явах боломжгүй. Энэ бол ингээд хугацаагүйгээр тав гэсэн үг шүү дээ. АИ92-ын хувьд бол 0-5 гэдэг Засгийн газрын эрх мэдлийг 2024 оны 01 сарын 01 хүртэл сунгаж өгч байгаа юм. Ийм л байгаа.

**Г.Тэмүүлэн:** Гишүүд асуулт асууж хариулт авч дууслаа. Тогтоолын төслийн үзэл баримтлалтай холбогдуулан үг хэлэх гишүүд байна уу. Кнопоо даръя. Батжаргал, Пүрэвдорж Одонтуяа. Одонтуяа гишүүнээр тасаллаа. Батжаргал гишүүний микрофоныг өгье.

**Ж.Батжаргал:** За баярлалаа. Тогтоолын төслийг үзэл баримтлалынх нь хувьд дэмжих ёстой юм шиг байгаа юм. Гэхдээ нэг болгоомжлол бий. Газрын тосны бүтээгдэхүүн гэдэг дотор АИ92 нь ч байгаа. Дизель түлш нь ч байгаа. 95 ч байгаа бүгд бий. Тэгээд тэр дотроос зөвхөн 92-ыг нь 0-5 гэсэн хувилбар хийгээд бусдын 5 гэдэг хатуу зарчмыг хийчхэж байгаа байхгүй юу. Тэгээд би бол бодохдоо дизель түлш нь бараг 0-5 баймаар юм шиг. Тэгж хиймээр юм шиг бодогдоод байгаа юм. Би газрын тосны бүтээгдэхүүнийг 5 гээд хэлчихээр зэрэг тэр дотроо наад бүтээгдэхүүнүүд чинь уул нь бүгд багтаж орох ёстой зүйл байхгүй юу. Тэр хуурамч юмнуудыг бол гаргах гаргалгаа нь түрүүн сая Сангийн сайдын хэлдэг яг тэр гаргалгаагаар гараад явчхаж болж байгаа юм байна гэж би бол хараад байгаа юм. Тийм учраас зүгээр үзэл баримтлалынх нь хувьд дэмжье. Тэгээд яг хэллэгийнхээ хувьд АИ92-оо ялгаад бусад газрын тосны бүтээгдэхүүний 5 гэдэг зарчмаараа явахаар яаж ойлгогдож байгааг бас би сайн ойлгохгүй л байна л даа.

**Г.Тэмүүлэн:** Пүрэвдорж гишүүний микрофоныг өгье.

**Б.Пүрэвдорж:** Асуудлыг оруулж ирж байгаа нөхөд бол 2 замын дайралт хийж байгаа юм. Зүүн замын дайралтыг Засгийн газар хийж байгаа. Өөрөөр хэлбэл энэ газрын тосны бүтээгдэхүүнийг оруулж ирэх тийм лигетим байдлыг бий болгож байгаа. Тэгээд 92 бензин дээр жишээ нь хольц хийлээ гэхэд жишээ нь 5 хувийг хүчээр авчихна шүү дээ. Тэгэхээр 92 бензин дээр жишээ нь 61 мянган төгрөгийн гаалийн татварыг багасгах ийм боломжийг нэмэгдүүлэх ийм боломжийг авч байна. Ер нь газрын тосны бүтээгдэхүүн дээр 61 юм. Бүр хямдхан ч байдаг юм л даа. Хуурамч шатахуунд хольдог тэр керосин нафта бол бараг 200 хэдэн доллар ч байгаа. Ингээд 61 мянган төгрөгөөр жишээ нь татвараа нэмэгдүүлэх ийм боломжийг бүрдүүлж байгаа юм. Тэгэнгүүт зарим Их Хурлын гишүүн өргөн барьсан хуурамч шатахууныг зөвшөөрөх тэр нөгөө нэг 285 мянгыг онцгой дотор байна шүү дээ. Тэрэг байхгүй бол 285 эндээ 61 мянган төгрөгийг шийдэж өгчхөөд эндээ 285 мянгыг авах гээд байгаа байхгүй юу даа. Ийм л юм явж байгаа юм. Тийм учраас энэ хуулийг би 3 дугаар заалтыг нь дэмжихгүй байгаа үндсэн шалтгаан нь энэ. Нэг талдаа 61 мянган төгрөгийг шийдэж өгчхөөд, нөгөө талаараа 285 мянгыг нөгөө хуулиа нөгөө гаргасан хуулиараа ингэж тэр хуурамч шатахуун эрхэлдэг тэр хүмүүст боломжийг нь гаргаж өгөөд байгаа байхгүй юу даа. Тэр дээр л гол асуудал байгаа.

**Г.Тэмүүлэн:** Одонтуяа гишүүний микрофоныг өгье.

**С.Одонтуяа:** Би сая гаднын хүнтэй уулзалттай байж байгаад өмнөх юуг нь сонсож чадсангүй. Зүгээр Пүрэвдоржийг үг хэлээд дуусахад л орж ирлээ л дээ. Тэгээд ер нь бол зүгээр их хардаж сэрдээд байхын хэрэггүй л гэх юм. Ер нь бид нар чинь сөрөг хүчин харин өнгөрсөн хугацаанд их дутуу хардаж сэрдсэн юм шиг л байна шүү дээ. Яагаад гэхээр энэ их нүүрсний хулгай, төмөр зам. Харин бид нар илүү их бүр чанга орилох байж гэж боддог юм л даа. Тэгээд хүмүүс төрд итгэх итгэл нь бүр байхгүй болчхож энэ төрийн институцид. Ялангуяа гэнэт нэг орой ингээд л яаралтай гээд л ороод ирэхээр нь бас юу юм бол гээд л баахан газрын тос гээд байж байтал маргааш нь тэр өдөр нь Адьшаа гишүүний онцгой албан татвар ямар гээд л ороод ирэхээр нь чуулган завсарлахын өмнөхөн нөгөө захиалгын хуулиуд нь орж ирж байгаа юм байна л гэж хардах юм. Нээрээ бүр ерөөсөө дандаа харддаг болчхож. Тэгэхээр бид нар бол бас ярьсан шүү дээ. Улсын Их Хурал жоохон нэр хүндтэй байя. Засгийн газрын оруулж ирсэн бүх юмыг тэгээд л яаралтай, ерөөсөө өнөө маргаашгүй гээд л хэлэлцэх гээд л шаардлага нэг их байгаа ч юм уу, байхгүй ч юм уу. Иймэрхүү зүйлүүдийг бол Их Хурал жоохон танагтай байя гэж хэлснийг Тэмүүлэн гишүүн Та даргын зөвлөлд байнга суудаг хүний хувьд мэдэж л байгаа байх. Бид нар ярьдаг. Засгийн газарт бүх л эрх мэдлийг өглөө. Тийм учраас хааяа янз бүрийн асуудлууд эргэлзээтэй, шаардлагагүй юмнуудыг бол бид нар сайн хэлэлцэж байя, нухацтай ярьж байя, буцааж байя гэж ярьсан байгаа.

 Тийм учраас бид нар энэ дээр нэлээд хардаад байгаа юм. Тэгээд дараа 7 хоногт Оросын Төрийн ДУМ-ын орлогч дарга ирнэ гэсэн. Тэгээд Оросын чинь бензиний үнэ нэлээд буугаад байх юм. Тэгээд яг ийм юм оруулж ирэх заавал их онцгой шаардлага нь юу байдаг юм бол гээд би бол зүгээр ойлгохгүй л байна л даа. Ийм байгаа юм. Тэгээд яг 3 дугаар заалтыг бол би бүүр ч ойлгохгүй байгаа юм. Угаасаа Засгийн газарт байгаа эрх, Засгийн газар энийг өөрчилж яах гэсэн юм бол.

Тэгээд зарим бүр хэвлэлээр хүртэл бичээд л байна шүү дээ. Саяын тэр хуурамч шатахуун оруулж ирдэг хүмүүс чинь жагсаалд маш их дэмжлэг үзүүлсэн, санхүүжүүлсэн, тэгээд хуулиа хурдан оруул. Алив та нар хурдан батал гээд Засгийн газрыг шахаж байгаа, барьж байгаа гээд л зөндөө л юм яригдах юм. Тийм учраас бас энэ заалтыг бол дэмжих боломжгүй байна. Би нарийн ширийн утгыг нь бол ойлгохгүй байж магадгүй. Тэгэхдээ яг өдийд орж ирэх гээд байгаа үндсэн гол бүр зайлшгүй шаардлагыг нь л ойлгохгүй байгаа байхгүй юу.

**Г.Тэмүүлэн:** Ганбаатар гишүүн үг хэлье.

**Ж.Ганбаатар:** Өдийд орж ирж байгаа гол шаардлага нь Одонтуяа гишүүнээ 01 сарын 01 гээд хугацаа нь дуусчхаж байгаа учраас гаалийнхаа татварыг 0-оор авах юм уу, 5-аар авах юм уу гэдэг л асуудлаа Их Хурлын эрх мэдэл учраас Засгийн газарт эсвэл шилжүүлчих, эсвэл хувийг нь тогтоочих л гэсэн үг. Мэдээж хардалт байлгүй яах вэ дээ. Тэгээд тэр 3 дугаар заалт үнэхээр, энэ 3 дугаар заалт уг нь Их Хурлын эрх мэдлийг л нэмэгдүүлж байгаа заалт. Засгийн газарт 0-5 гэж байсан заалтыг л Их Хурал 5 гээд хугацаагүй тогтоож байгаа юм. Тийм байнгын тогтоож байгаа юм. Түүнээс биш энэ дээр эргэлзээд хуучнаар нь явуулъя гэвэл хуучнаар нь л явуулчих боломжтой. Тэр дээр эргэлзээтэй байгаа байхгүй юу. Зүгээр тэр Адьшаа гишүүний юмтай хольж хутгаад, цаг хугацааны хувьд нэг гээд байгаа юм. Тэгэхлээр Адьшаа гишүүний тэр дээр бол уул уурхайн яам дэмжсэн санал огт өгөөгүй. Хэрвээ яг манай яам дэмжиж байсан бол манай яамаар дамжаад Засгийн газраас өргөн баригдах ёстой. Тийм ч учраас манай яамыг тойроод явж байгаа байх. Тэр зам нь л тийм байгаа. Зам нь тийм л харагдаж байгаа шүү дээ. Тийм учраас тэгээд манайх бол дэмжихгүй. Дэмжих санал өгөөгүй. Тийм юм манайх руу бол ирсэн. Тэгэхдээ бид бол тийм санал оруулаагүй. Пүрэвдорж гишүүний тэр юу яасан онцгой албан татварыг зөв гэж үзэж байгаа юм. Энэ байр суурин дээрээ хатуу байгаа. Харин буцаагаад ингээд зөв гээд байр суурийг нь дэмжиж байгаа байж байхад чинь тийм сонин хардалт ихсэх юм бол харин буруу тийшээ явчих магадлалтай шүү. Зүгээр хардалт хэмжээндээ байвал би бол хүндэтгэлтэй хандаад явна. Баярлалаа.

**Г.Тэмүүлэн:** Гишүүд үг хэлж дууслаа. Ингээд санал хураалтыг явуулж эхэлье.

Тогтоолд нэмэлт, өөрчлөлт оруулах тухай Улсын Их Хурлын тогтоолын төслийг үзэл баримтлалын хүрээнд хэлэлцэхийг дэмжье гэсэн саналаар санал хураалтыг явуулъя. Санал хураалтын дүнг танилцуулъя. Санал хураалтад 12 гишүүн оролцсоноос 7 гишүүн дэмжиж 58.3 хувиар дэмжигдлээ. Тогтоолын төслийг хэлэлцсэн талаар Байнгын орноос гаргах санал дүгнэлтийг нэгдсэн хуралдаанд Улсын Их Хурлын гишүүн. Батжаргал гишүүн та танилцуулах уу. Сандаг-Очир гишүүн танилцуулъя.

Тогтоолд нэмэлт, өөрчлөлт оруулах тухай Улсын Их Хурлын тогтоолын төслийг хэлэлцэж дууслаа. Өнөөдөр хэлэлцэх асуудал дууссан байна.

Хуралдаанд идэвхтэй оролцсон Байнгын хорооны гишүүддээ баярлалаа.

Дууны бичлэгээс буулгасан:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ                                    Э.СУВД-ЭРДЭНЭ